Къалэмыр шэрыуэу зыгъабзэхэр
Печатым и унэм мазаем и 9-м щыпищащ «Къалэмыр шэрыуэу зыгъабзэхэр» зыфIаща, журналист IэщIагъэм ныбжьыщIэхэр щыхагъэгъуазэ еджапIэм и лэжьыгъэм.
Журналистикэм и школ фIащауэ иджы етхуанэу ирагъэкIуэкI а дерсхэр къызэрегъэпэщ КъБР-м и Журналистхэм я зэгухьэныгъэм, республикэм Печатымрэ цIыхубэ коммуникацэхэмкIэ и къэрал комитетымрэ «Советская молодёжь» газетымрэ щIыгъуу.
Япэ зэхуэсым кърихьэлIахэм псалъэ гуапэкIэ зыхуагъэзащ «Советская молодёжь» газетым и редактор нэхъыщхьэ Къардэн Мухьэмэд, КъБР-м и Журналистхэм я зэгухьэныгъэм и унафэщIым и къуэдзэ Шаваевэ Разият, проектым еджэныр къызэзыгъэпэщ и IэнатIэм и унафэщI, республикэм Печатымрэ цIыхубэ коммуникацэхэмкIэ и къэрал комитетым газетхэр, журналхэр, тхылъхэр къыдэгъэкIынымкIэ, полиграфиемкIэ и къудамэм и унафэщI Романовская Аннэ сымэ.
Журналист IэщIагъэм дихьэххэу а зэIущIэм кърихьэлIам зрагъэцIыхуащ проектыр езыгъэкIуэкIхэр, ахэр езыгъэджэнухэр, къимыдэкIэ, республикэм и хъыбарегъащIэ IуэхущIапIэ зэмылIэужьыгъуэхэм я лэжьэкIэм хэлъ щхьэхуэныгъэхэм, IэщIагъэм и щэхухэм, езыхэр зэреджэну щIыкIэм ятеухуауэ зыщIэупщIахэм я жэуапхэри щагъуэтащ.
«Къалэмыр шэрыуэу зыгъабзэхэр» дерсхэр кIуэ пэтми нэхъ цIэрыIуэ мэхъу. Абы и щыхьэтщ иджырейм нэхъапэ къызэрагъэпэщахэм нэхърэ куэдкIэ нэхъыбэ къызэрырихьэлIар. Абыхэм ящыщу хэти курыт школым щIэсщ, хэти студентщ, апхуэдэуи яхэтщ щIыналъэхэм, IуэхущIапIэхэм я пресс-IэнатIэхэм я лэжьакIуэхэр, журналистхэр, нэгъуэщI IэщIагъэхэми ирилажьэхэр. КIэщIу жыпIэмэ, журналистикэр зыфIэхьэлэмэтщ ахэр псори.
КъБР-м Печатымрэ цIыхубэ коммуникацэхэмкIэ и къэрал комитетым газетхэр, журналхэр, тхылъхэр къыдэгъэкIынымкIэ, полиграфиемкIэ и къудамэ.
